Selv om Rafael van der Vaarts danske eventyr har udviklet sig til noget, der ligner et fodboldmæssigt mareridt, så afviser den hollandske verdensstjerne ikke at fortsætte i dansk fodbold.

Det bliver dog ikke i Esbjerg fB, slår klubbens sportschef, Ted van Leeuwen, fast.

Den tidligere hollandske landsholdsstjerne åbner ellers op for et skifte til netop Esbjerg fB i den næstbedste række i et nyt interview.

»Vi har talt med hinanden et par gange. I fodbold kan man aldrig sige noget med sikkerhed. Måske vil Estavana gerne blive her, og så bliver vi her,« lyder det således fra Rafael van der Vaart til RTL.

Van der Vaart hollandske håndboldkæreste, Estavana Polman, spiller for Team Esbjerg, og hvis hun ønsker at fortsætte i den vestjyske klub, så bliver 34-årige van der Vaart gerne i Danmark. Og der er Esbjerg fB et oplagt emne som en fremtidig arbejdsgiver, såfremt den tidligere Superliga-klub er interesseret i at skrive kontrakt med ham, siger van der Vaart.

Estavana Polman og Rafael van der Vaart overværer Team Esbjerg spille. (foto: Henning Bagger / Scanpix2017) Foto: Henning Bagger Vis mere Estavana Polman og Rafael van der Vaart overværer Team Esbjerg spille. (foto: Henning Bagger / Scanpix2017) Foto: Henning Bagger

Esbjerg fB-sportsdirektør, van der Vaarts landsmand Ted Van Leeuwen, afviser dog, at klubben har haft samtaler med FCM-stjernen om en mulig kontrakt.

»Der er ikke noget i den historie. Det her er ikke København. Det er en lille by, hvor man render ind i hinanden og sludrer. Så vi har da talt sammen, men ikke om en kontrakt eller noget i den dur. Der er virkelig intet i det,« siger Esbjerg fB-sportschef Ted van Leeuwen til BT.

»Han har set nogle af vores kampe, for hans kæresten bor her. Og vi har da drøftet hans - og andre spilleres - fremtid, men intet angående Esbjerg fB,« siger van Leeuwen, som også afviser, at van der Vaart kan blive aktuel for EfB senere, når sommerens transfervindue nærmer sig.

»Jeg aner ikke, om vi kommer til at snakke med ham om at komme til Esbjerg fB. Så vidt jeg ved, så er han Real Betis- og FCM-spiller. Så det er vi slet ikke kommet ind på. På dette tidpunkt er han ikke et emne for os. Han har kontrakt andetsteds,« lyder det fra EfBs sportschef.

Rafael van der Vaart til Esbjerg fB? Ej vel... Eller hvad? (foto: Henning Bagger/Scanpix2016) Foto: Henning Bagger Vis mere Rafael van der Vaart til Esbjerg fB? Ej vel... Eller hvad? (foto: Henning Bagger/Scanpix2016) Foto: Henning Bagger

Den tidligere Real Madrid-spiller er på kontrakt med FC Midtjylland frem til sommer, men er i denne sæson kørt helt ud på et sidespor uden et eneste spilleminut siden sommerferien. Et klubskifte efter sæsonen er derfor meget sandsynligt.

I FC Midtjylland vil ledelsen ikke kommentere på Rafael van der Vaarts udmelding eller andre spekulationer om verdensstjernens fremtid.

»Det har jeg ingen kommentarer til - bortset fra at vi er sindssygt glade for Rafael, som heldigvis er kommet tilbage fra sin skade og nu træner rigtig godt,« siger sportschef Svend Graversen.

FCM-direktør Claus Steinlein er da også tidligere kommet uheldigt afsted med udtalelser om van der Vaart, hvilket kan ses i videoen over artiklen

Rafael van der Vaart på FCM's udskiftningbænk. Her har han opholdt sig meget. (foto: Henning Bagger / Scanpix 2017) Foto: Henning Bagger Vis mere Rafael van der Vaart på FCM's udskiftningbænk. Her har han opholdt sig meget. (foto: Henning Bagger / Scanpix 2017) Foto: Henning Bagger

Rafael van der Vaart, som har repræsenteret storklubber som Ajax Amsterdam, Tottenham, Hamburger SV og Real Madrid, kom til FC Midtjylland fra spanske Real Betis i sommeren 2016 som et af de største internationale fodboldnavne, der nogensinde har været i dansk fodbold.

Opholdet på heden har dog i fodboldmæssig forstand været en fiasko. Den teknisk begavede midtbanespiller med 109 hollandske landskampe på CV’et har kun spillet 15 Superligakampe og scoret to mål for FCM – alle i sidste sæson.